La Casa de Cultura Capellà Pallarés de Sagunt acull l'exposició 'Tallem el fil, trenquem la por'
15 de novembre 2022

![](/media/pz0bc5r2/c1_mini_m1_inauguracionexposicion_elfildelapor_img_2779.jpg?width=850&height=566.9886363636364)

La Casa de Cultura Capellà Pallarés de Sagunt (carrer Cavallers, 12) acull des d'este dilluns l'exposició _Tallem el fil, trenquem la por_, organitzada pel Fons Valencià per la Solidaritat, del qual forma part l'Ajuntament de Sagunt, i en què també es va projectar el documental _Els fils del tauler_.

A la inauguració de la mostra van assistir l'alcalde de Sagunt, Darío Moreno; la regidora delegada de Cooperació Internacional, Maria Josep Soriano; el president del Fons Valencià per la Solidaritat, Álvaro Escorihuela; i la diputada de Cooperació Internacional de la Diputació de València, Menxu Balaguer.

Soriano va qualificar la mostra d'**«interessant»** i va advocar per la necessitat que la societat **«prenga consciència de la geopolítica del negoci de la guerra»** i de cap a on va el planeta. **«Tots i totes podem contribuir a millorar eixes situacions tan horribles com són les guerres i les injustícies socials»**, va animar l’edil.

**«Pensem des de la Regidoria de Cooperació Internacional que totes estes activitats de sensibilització són molt importants tant cap a la ciutadania com també cap als instituts»**, va afegir la regidora de Cooperació Internacional en relació a la conscienciació ciutadana.

![](/media/nvbkij4m/c2p_inauguracionexposicion_elfildelapor_img_2710.jpg?width=400&height=267)Esta exposició s'emmarca en la programació del projecte de sensibilització _El fil de la por_, dins del programa _València per la pau_, dirigit a l'alumnat de Secundària. En la iniciativa, que en el municipi compta amb dos activitats –una exposició i un cinefòrum amb la projecció d'un documental–, col·laboren també la Fundació Bancaixa Sagunt i la Diputació Provincial de València.

Relacionada amb esta exposició, es va organitzar una sessió dirigida a grups d'estudiants d'aproximadament 30 participants. Al llarg d'este taller l'alumnat va interactuar de forma guiada amb els diferents mòduls de l'exposició mitjançant la dinamització d'una persona del Centre Delàs d'Estudis per la Pau, entitat especialista en la matèria i col·laboradora del Fons Valencià per la Solidaritat en l'elaboració del contingut de l'exposició. Allí van contemplar diferents materials didàctics i informatius: infografies sobre els fluxos d'armes, conflictes bèl·lics i els fluxos migratoris, i un mapamundi geopolític interactiu que inclou dades i elements de visualització sobre els fluxos de comerç d'armes, els fluxos migratoris i de refugiats, els conflictes armats actuals, les violacions de drets humans i el nivell de despesa militar dels diferents països. Els materials permeten visualitzar de manera comprensible com estos conceptes estan interrelacionats, per a generar un nou coneixement sobre esta problemàtica.

Després de visualitzar-se el documental _Els fils del tauler_, va seguir d'una taula redona que va comptar amb la participació del director del metratge, Josep Gayà, i les refugiades Claudia García i Fatma Salka, de Colòmbia i el Sàhara respectivament.

La regidora de Cooperació Internacional va agrair a ambdós dones que aportaren les seues experiències de vida i les seues expectatives de futur. **«Els seus arguments van ser molt emotius i els agraïm especialment la seua valentia»**, va puntualitzar.

D'este mode, les persones assistents van conéixer de primera mà una realitat injusta, fent-la, d'esta manera, més pròxima i més humana. A més, el Col·lectiu Mirades va fer una presentació de l'equip tècnic i dels seus objectius com a entitat sense ànim de lucre, així com una breu contextualització del seu treball per a fer el documental.

L'objectiu d'estes accions és treballar l'Objectiu de Desenvolupament Sostenible número 16, incidint en les causes de les situacions d'inestabilitat i violència armada a tot el món així com en les responsabilitats dels països europeus en l'èxode massiu de persones refugiades que tracten d'arribar a Europa; també en els efectes negatius de les armes i d'una cultura militar i de violència, tant en la nostra pròpia societat com en la resta del món.

![](/media/le2jjrbe/c3_inauguracionexposicion_elfildelapor_img_2709.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/inauguracio-exposicio-tallem-el-fil-trenquem-la-por-sagunt-2022-11-15/ "Facebook")
*   [](http://twitter.com/share?url=https://aytosagunto.es/va/actualitat/inauguracio-exposicio-tallem-el-fil-trenquem-la-por-sagunt-2022-11-15/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/inauguracio-exposicio-tallem-el-fil-trenquem-la-por-sagunt-2022-11-15/ "Linked In")
*   [](mailto:?body=https://aytosagunto.es/va/actualitat/inauguracio-exposicio-tallem-el-fil-trenquem-la-por-sagunt-2022-11-15/)